b'\n_START_ARTICLE_\nSuomen Merimieskirkko\n_START_PARAGRAPH_\nSuomen Merimieskirkko ry on merimiesl\xc3\xa4hetyst\xc3\xa4 Suomessa sek\xc3\xa4 ulkomailla tekev\xc3\xa4 j\xc3\xa4rjest\xc3\xb6, joka on perustettu vuonna 1875. Merimieskirkko toimii Suomessa vakituisesti kahdeksassa satamassa, joissa sill\xc3\xa4 on oma tai vuokrattu toimitila (Hamina, Helsinki Vuosaari, Kemi-Tornio, Kokkola, Oulu, Raahe, Rauma ja Turku). Lis\xc3\xa4ksi seuralla on kaksi ns. liikkuvaa merimieskirkkoa eli merimieskirkkoautoa (Navicar it\xc3\xa4isen Suomenlahden satamissa ja Navicar II Per\xc3\xa4meren satamissa). Ulkomailla Suomen Merimieskirkolla on toimipaikka viidess\xc3\xa4 eri Euroopan maassa (Belgiassa Bryssel ja Antwerpen, Alankomaissa Rotterdam, Iso-Britanniassa Lontoo, Saksassa Hampuri ja Lyypekki sek\xc3\xa4 Kreikassa Ateena, jossa toimitaan Skandinaavisella merimieskirkolla). Lis\xc3\xa4ksi ty\xc3\xb6t\xc3\xa4 tehd\xc3\xa4\xc3\xa4n Luxemburgissa sek\xc3\xa4 harjoitetaan ns. matkapappitoimintaa Irlannissa, Puolan Varsovassa sek\xc3\xa4 Kaakkois-Aasian eri maissa._NEWLINE_Merimieskirkkojen palvelujen k\xc3\xa4ytt\xc3\xa4ji\xc3\xa4 ovat erityisesti suomalaisissa kauppalaivoissa ty\xc3\xb6skentelev\xc3\xa4t merimiehet sek\xc3\xa4 ulkosuomalaiset. Heid\xc3\xa4n lis\xc3\xa4kseen niiss\xc3\xa4 vierailee muun muassa rekkamiehi\xc3\xa4, au paireja, opiskelijoita, interreilaajia, motoristeja, erilaisia ryhmi\xc3\xa4, turisteja sek\xc3\xa4 ulkomailla ty\xc3\xb6skentelevi\xc3\xa4 suomalaisia.\n_START_SECTION_\nHistoria\n_START_PARAGRAPH_\nSuomen Merimiesl\xc3\xa4hetysseura perustettiin vuonna 1875. Viisi vuotta my\xc3\xb6hemmin l\xc3\xa4hetettiin ensimm\xc3\xa4inen merimiespappi Elis Bergroth Englantiin Grimsbyn satamaan. Merimiesl\xc3\xa4hetysasemia perustettiin sittemmin muun muassa Lontooseen, Hampuriin, Antwerpeniin ja Rotterdamiin sek\xc3\xa4 l\xc3\xa4hes kaikkiin Euroopan merkitt\xc3\xa4vimpiin satamakaupunkeihin. Australiassa l\xc3\xa4hetysasemia oli Melbournessa ja Sydneyss\xc3\xa4. San Franciscoon ja New Yorkiin perustetut merimiesl\xc3\xa4hetysasemat siirtyiv\xc3\xa4t my\xc3\xb6hemmin amerikansuomalaisten hoidettaviksi. Tilap\xc3\xa4ist\xc3\xa4 toimintaa seura on harjoittanut noin 110 paikkakunnalla. _NEWLINE_Suomessa l\xc3\xa4hetysasemia toimi Viipurissa, Kotkassa, Helsingiss\xc3\xa4, Hangossa, Turussa, Porin Reposaaressa, Vaasan Vaskiluodossa sek\xc3\xa4 Oulussa._NEWLINE_Vuonna 1898 Merimiesl\xc3\xa4hetysseura l\xc3\xa4hetti siirtolaispappeja Yhdysvaltoihin ja siit\xc3\xa4 l\xc3\xa4htien on sen ohjelmaan kuulunut my\xc3\xb6s siirtolaisl\xc3\xa4hetys. Seuralla oli lis\xc3\xa4ksi toinen siirtolais- ja merimiesl\xc3\xa4hetysasema Montrealissa. Siirtolaisl\xc3\xa4hetyst\xc3\xa4 on harjoitettu my\xc3\xb6s muun muassa Hangossa, Lontoossa ja Melbournessa. Vuonna 1924 perustettiin Helsinkiin merimiesl\xc3\xa4hetysopisto. Samana vuonna perustettiin my\xc3\xb6s Suomen Kokki- ja Stuerttikoulu, joka koulutti kokkeja ja talousesimiehi\xc3\xa4 suomalaisia laivoja varten. Koulun toiminta lopetettiin 1966, kun valtion yll\xc3\xa4pit\xc3\xa4m\xc3\xa4t merimiesammattikoulut ottivat koulutuksen hoitaakseen. _NEWLINE_Merimieskirkko julkaisee Merimieskirkko-nimist\xc3\xa4 aikakauslehte\xc3\xa4. Se on perustettu nimell\xc3\xa4 Merimiehen Yst\xc3\xa4v\xc3\xa4 vuonna 1882. Nykyisin lehti ilmestyy nelj\xc3\xa4 kertaa vuoden aikana. 1990-luvulla Suomen Merimiesl\xc3\xa4hetysseura muutti nimens\xc3\xa4 nykyiseen muotoon Suomen Merimieskirkko ry:ksi.\n_START_SECTION_\nToiminta\n_START_PARAGRAPH_\nSuomen Merimieskirkko palvelee kaikkia liikkuvia ihmisi\xc3\xa4 ja ulkosuomalaisia. Merimieskirkko tekee evankelis-luterilaisen kirkon ty\xc3\xb6t\xc3\xa4 ulkomailla ja toteuttaa kansainv\xc3\xa4list\xc3\xa4 diakoniaa Suomen satamissa._NEWLINE_Suomen merimieskirkko tekee kristillist\xc3\xa4, kulttuurista ja sosiaalista ty\xc3\xb6t\xc3\xa4. Ty\xc3\xb6t\xc3\xa4 tekev\xc3\xa4t merimiespapit, sosiaalikuraattorit, taloushenkil\xc3\xb6kunta, projektity\xc3\xb6ntekij\xc3\xa4t sek\xc3\xa4 laaja vapaaehtoisten joukko. Merenkulkijoita tavataan laivoilla ja heid\xc3\xa4n palveluunsa kohdistetaan erityist\xc3\xa4 huomiota sielunhoidon, virkistys- ja vapaa-ajantoiminnan sek\xc3\xa4 kuljetuspalvelun avulla. Merimieskirkoilta k\xc3\xa4sin tehd\xc3\xa4\xc3\xa4n ty\xc3\xb6t\xc3\xa4 erityisesti eritystilanteisiin joutuneiden keskuudessa sairaaloissa, vankiloissa ym. laitoksissa. Yh\xc3\xa4 enemm\xc3\xa4n on tarvetta perhety\xc3\xb6h\xc3\xb6n ja lapsi- ja nuorisoty\xc3\xb6h\xc3\xb6n. Ty\xc3\xb6t\xc3\xa4 tehd\xc3\xa4\xc3\xa4n lis\xc3\xa4\xc3\xa4ntyv\xc3\xa4ss\xc3\xa4 m\xc3\xa4\xc3\xa4rin ik\xc3\xa4\xc3\xa4ntyvien suomalaissiirtolaisten keskuudessa, joiden vanhuusi\xc3\xa4n ongelmia vierauden tunne usein lis\xc3\xa4\xc3\xa4. _NEWLINE_Suomessa teht\xc3\xa4v\xc3\xa4n merimieskirkkoty\xc3\xb6n pohjana on ns. anglo-amerikkalainen malli, jolla tarkoitetaan oman maan satamissa ja paikallisin voimin (n\xc3\xa4ist\xc3\xa4 suurin on katolisen kirkon Stella Maris -j\xc3\xa4rjest\xc3\xb6) toteutettavaa kansainv\xc3\xa4list\xc3\xa4 toimintaa. Merimieskirkko on avoinna kaikille merenkulkijoille kansallisuuteen ja uskontunnustukseen katsomatta. Sen rahoitus on usein paikallisten vastuulla ja toiminnassa vapaaehtoisten osuus on merkitt\xc3\xa4v\xc3\xa4._NEWLINE_Ty\xc3\xb6muoto, jonka erityisesti suomalaiset ovat kehitt\xc3\xa4neet, on laivapappi- tai laivakuraattoritoiminta. T\xc3\xa4ss\xc3\xa4 ty\xc3\xb6muodossa ty\xc3\xb6 vied\xc3\xa4\xc3\xa4n laivoille mukana purjehtivien pappien ja muiden ty\xc3\xb6ntekij\xc3\xb6iden seilatessa viikon kaksi, joskus jopa pidemp\xc3\xa4\xc3\xa4nkin laivan mukana. Ty\xc3\xb6n idea on olla matkassa ja el\xc3\xa4m\xc3\xa4ntilanteessa mukana, tehd\xc3\xa4 merenkulkijan apuna t\xc3\xa4m\xc3\xa4n ty\xc3\xb6t\xc3\xa4 ja siin\xc3\xa4 \xc3\xa4\xc3\xa4rell\xc3\xa4 mahdollistaa luottamukselliset keskustelut. Ty\xc3\xb6 on saanut niin merenkulkijoiden kuin varustamoidenkin varauksettoman tuen._NEWLINE_Uusimpia merimiesl\xc3\xa4hetyksen toimintamuotoja on kotimaisten huviveneilij\xc3\xb6iden palvelu.\n_START_SECTION_\nNykyiset toimipisteet\n_START_PARAGRAPH_\nSuomen Merimieskirkolla on nyky\xc3\xa4\xc3\xa4n toimipisteet Antwerpenissa, Brysseliss\xc3\xa4, Hampurissa, Lontoossa, Lyypekiss\xc3\xa4, Ateenassa sek\xc3\xa4 Rotterdamissa. Lis\xc3\xa4ksi yhdistys harjoittaa matkapappitoimintaa Irlannissa ja Puolassa sek\xc3\xa4 eri Kaakkois-Aasian maissa (Filippiinit, Indonesia, Malesia, Singapore, Vietnam ja Intia)._NEWLINE_Kotimaan satamissa merimieskirkko toimii nyky\xc3\xa4\xc3\xa4n Haminassa, Kokkolan Ykspihlajassa, Oulussa, Raahessa, Raumalla, Turussa sek\xc3\xa4 Kemi-Tornion satamissa. Yhdistyksell\xc3\xa4 on my\xc3\xb6s kaksi liikkuvaa yksikk\xc3\xb6\xc3\xa4, Suomenlahden satamissa kiert\xc3\xa4v\xc3\xa4 Navicar sek\xc3\xa4 Navicar II Per\xc3\xa4merell\xc3\xa4. _NEWLINE_Suomessa toimii my\xc3\xb6s Saksan merimiesl\xc3\xa4hetys, jolla on oma merimieskirkko Porin M\xc3\xa4ntyluodossa.'